THAI ส่ง “ทีจี 970” เหินฟ้ารอบใหม่ หลังนำผดส.เข้าพักโรงแรม เหตุเครื่องยนต์ขัดข้องเช้านี้
THAI ส่ง “ทีจี 970” เหินฟ้ารอบใหม่ หลังนำผดส.เข้าพักโรงแรม เหตุเครื่องยนต์ขัดข้องเช้านี้
20 ต.ค. 2562

เรืออากาศเอกปรารถนา พัฒนศิริ ผู้อำนวยการใหญ่ฝ่ายความปลอดภัย ความมั่นคงและมาตรฐานการบิน บริษัท การบินไทย จำกัด (มหาชน) หรือ THAI เปิดเผยถึงกรณีเที่ยวบินที่ ทีจี 970 ของวันที่ 20 ต.ค.2562 ทำการบินด้วยเครื่องบินแบบโบอิ้ง 777 -300ER ซึ่งมีกำหนดการออกเดินทางจากท่าอากาศยานสุวรรณภูมิ เวลา 01.05 น.ไปถึงยังเมืองซูริก ประเทศสวิตเซอร์แลนด์ เวลา 07.50 น.(เวลาท้องถิ่น) ของวันเดียวกัน
โดยขณะที่เครื่องบินกำลังวิ่งขึ้น เครื่องยนต์ที่ 1 เกิดขัดข้อง นักบินจึงตัดสินใจยกเลิกทำการบินขึ้น (Abort Takeoff) ซึ่งเป็นไปตามมาตรฐานความปลอดภัยสูงสุดในการปฎิบัติการบิน และนำเครื่องบินกลับมาเข้าจอด แล้วนำผู้โดยสารลงจากเครื่องบิน
อย่างไรก็ดี หลังจากตรวจพบว่าเครื่องบินจำเป็นต้องเข้าซ่อม และไม่มีเครื่องบินสำรองให้เปลี่ยน ฝ่ายบริการลูกค้าภาคพื้น จึงได้นำผู้โดยสารและลูกเรือทั้งหมดเข้าพักยังโรงแรมที่จัดเตรียมไว้ ซึ่งเป็นมาตรฐานในการดูแลผู้โดยสาร
โดยในวันนี้จะนำผู้โดยสารและลูกเรือทั้งหมดออกเดินทางใหม่ ตามกำหนดการ ซึ่งออกเดินทางจากท่าอากาศยานสุวรรณภูมิ เวลา 13.00 น. ถึงสนามบินซูริก เวลา 19.45 น.(เวลาท้องถิ่น) ของวันเดียวกันนี้
ทั้งนี้ เที่ยวบินที่ ทีจี 970 มีจำนวนผู้โดยสารทั้งหมดรวมจำนวน 339 คน และลูกเรือจำนวน 20 คน